अरहम ने शादी के बाद भी नाज़ली से नफरत की, लेकिन ईद में सच सामने आ गया
उस मासूम लड़की को तो अंदाजा भी नहीं है कि चार महीने से किस गुनाह की सजा भुगत रही है, फिर भी मुंह से उफ नहीं करती। मैं उसका और रब का गुनहगार बंदा किस मुंह से मुआफी मांगूंगा उससे अब।
"अम्मी, आपको पूरी दुनिया में बस एक वही बेहया, बेशर्म, आवारा, चालू लड़की मिली थी मेरे लिये? क्या बिगाड़ा था मैंने आपका? मैं तो दूसरी शादी करना भी नहीं चाहता था, आपकी ख्वाहिश के आगे सिर झुका दिया, वरना मेरे जज्बे तो महविश के साथ ही दफ्न हो गए हैं। मैंने आप पर, आपकी पसंद पर, आपकी समझदारी पर भरोसा किया और आपने इसका यह सिला दिया।" अरहम एकदम बम की तरह फट पड़ा और नूर बेगम हैरत से उसे देख रहीं।
थोड़ी देर बाद कुछ सूझ पड़ने पर बोलीं, "खबरदार जो किसी मासूम, यतीम बच्ची के लिये ऐल-फैल निकाला मुंह से तो। बेशर्म तुम हो जो ऐसी प्यारी बच्ची के बारे में बेहूदा बातें कर रहे हो। छह फीट के होने से अक्ल नहीं बढ़ी, घुटनों में है तो चुप रहो। इतनी सुलझी-समझदार लड़की नसीबों से मिलती है। तुम्हारी झोली में बिन मांगे आ रही है, तुम्हें और तुम्हारी बच्ची को दिल से अपनाने को तैयार है और तुम ऐसे ना-शुक्रे हो कि..."
"तो कर दें न किसी बेवा या तलाकशुदा से मेरी शादी। उसका बच्चा भी हो कोई तो और अच्छा। नहीं चाहिए कुंवारी लड़की और क्या पता कुंवारी है भी या नहीं। कसूर दरअसल आपका नहीं है अम्मी। वह है ही इतनी हर्राफा। आपको भी अपने जाल में फंसा लिया। यतीम, मासूम होने के फरेब में ले लिया और..."
"बस कर जाओ अरहम, वरना मेरा हाथ उठ जाएगा। किसी पाकीजा लड़की के किरदार पर तोहमत लगाना कितना बड़ा गुनाह है, जानते हो। यकीन नहीं हो रहा तुम मेरी औलाद हो, मेरी परवरिश में कहां कमी रह गई जो…” खांसी के दौरे ने उनकी बात पूरी नहीं होने दी।
अरहम एकदम घबरा गया। उसकी दुनिया बस उसकी अम्मी और माहा के आसपास ही सिमटी थी, उसकी डेढ़ साल की बेटी, जिसकी पैदाइश के वक्त ही उसकी महबूबा, उसकी जान महविश इस दुनिया से कूच कर गई थी, उस नन्ही परी को उसके हाथों सौंपकर। डेढ़ साल हो चुके थे, पर उसे लगता था, सब कल ही की बात है।
सच्चाई यह थी कि बीमार मां और इतनी छोटी बच्ची को संभालना फुल टाइम जॉब थी और वह जो बीवी के सदमे से उबर नहीं पा रहा था, दोनों का खयाल रखते-रखते थकने-टूटने लगा था। बिजनेस भी लॉस में जा रहा था। इसलिए बमुश्किल वह दूसरी शादी को तैयार हुआ और अपनी मां को इख़्तियार दे दिया, इस बार अपनी पसंद की बहू लाने का। लेकिन अरहम के वहमो-गुमान में भी नहीं था कि अम्मी उसके लिए वह लड़की चुनेंगी, जिसके नाम से उसे नफरत है या शायद वह इकलौती हस्ती है, जिससे उसे नफरत है।
मां को दवाइयां देकर, सुलाकर वह वहीं सोफे पर ढेर हो गया। चार साल पहले की बातें जहन में ताजा हो गईं।
"हेलो..."
"हाय अरहम।"
"हाय। हू इज़ दिज़।"
"आपकी फैन।"
"सॉरी..?"
"इट्स ओके.."
"क्या हम जानते हैं एक-दूसरे को?"
"जी, और करीब से जानना चाहते हैं।"
"देखिए मैडम, शायद आपने रॉन्ग नंबर लगा लिया है।"
"अरहम कितने हैं और यहां?"
"आप प्लीज इंट्रोडक्शन दें या फोन रखें।"
"अरे अरहम जी, आप तो कतई बेरहम हैं। मैं नाज़ली बोल रही हूं। आपके पापा के दोस्त नोमान की बेटी।"
"ओह, आप नोमान अंकल की बेटी हैं। बहुत अफसोस हुआ उनके बारे में सुनकर। पापा उन्हें बहुत मानते थे और वे भी मुझे बहुत चाहते थे। महीना भर ऐसे गुजरा, जैसे कल ही की बात हो। आप बिल्कुल तकल्लुफ न करें, कभी भी कोई भी जरूरत हो, बेहिचक मुझसे कहें।"
"जी, वही तो कर रही हूं। पापा ही नहीं बेटी भी चाहती है आपको। बस आपकी ही जरूरत है।" उसने दिलकश आवाज को और नशीली बनाकर कहा।
"सॉरी..?"
"अरे कितनी मुआफी मांगेंगे। इतने नासमझ लगते तो नहीं।"
"देखिए मोहतरमा, अगर यह मजाक है तो बहुत गंदा मजाक है। या आप होश में नहीं हैं। नशे के असर में हैं। पहली बार बात हो रही है और आप न जाने क्या क्या बोले चली जा रही हैं।" अरहम को उसकी बातें जहर लग रही थीं।
"जी नशे में हूं। जबसे काली शेरवानी में आपको देखा है, होश खो बैठी हूं। बस एक बार मिलना है आपसे। कब, कैसे मिल सकते हैं, बस ये बताइए।" उस पर कोई फर्क नहीं पड़ रहा था।
"अब मेरी बात कान खोल कर सुन लो। बहुत हुआ लिहाज। होश में आ जाओ, वरना मैं ठिकाने लगा दूंगा। मुझे यह सब हरकतें कतई पसंद नहीं। दुबारा कॉल मत कर लेना, मेरे गजब और गुस्से को मत ललकारो, नहीं तो भूल जाऊँगा तुम कौन हो।" वह भड़क गया और गुस्से में फोन काट दिया।
तभी मैसेज बीप हुआ, "अरहम बेरहम। किसी लड़की के प्यार भरे जज़्बों को यूं नहीं ठुकराया करते। किस्मत सब पर मेहरबान नहीं होती।" उसने गुस्से से दांत पीसे और नंबर ब्लॉक कर दिया।
अगले दिन एक नए नंबर से मैसेज आया।
‘अरहम बेरहम’ पढ़ते ही उसने वह मैसेज डिलीट करके नंबर ब्लॉक कर दिया।
"जद पत्थर रांझा पिघलेगा तद मैं कमली कहलावांगी।" चार दिन बाद फिर नए नंबर से मैसेज था।
अबकी बार उसका सब्र जवाब दे गया। उसने डायरी से नोमान अंकल का लैंडलाइन नंबर निकाला और कॉल की। कॉल मिसेज नोमान ने उठाया। सलाम-दुआ के बाद उन्होंने उसे ढेरों दुआएं दीं और रोने लगीं। अरहम की हिम्मत नहीं पड़ी उन्हें कुछ कहने की। उसने फोन रख दिया और नाज़ली को सबक सिखाने की सोचने लगा। लेकिन उसकी नौबत न आई। दुबारा उसका मैसेज नहीं आया।
फिर अरहम की जिंदगी में महविश आई और वह सबकुछ भूल गया। ये चार साल उसकी जिंदगी के सबसे हसीन साल थे जो पंख लगाकर उड़ गए। उसकी झोली में माहा को डालकर महविश हमेशा के लिए जुदा हो गई।
आज जब उसे पता चला कि उसकी अम्मी नाज़ली को शगुन की अंगूठी पहना आई हैं तो फिर से पुरानी बातें याद हो आईं और वह आपे से बाहर हो गया। पर ये भी सच था कि उसने अम्मी से कह रखा था, वे जहां जिससे कहेंगी, सिर झुकाकर कुबूल कर लेगा। तो कसूर उनका भी नहीं था। लेकिन न जाने क्यों उसको भी जिद चढ़ गई थी।
"तुम मुझे कभी हासिल नहीं कर पाओगी नाज़ली। शायद महविश को तुम्हारी ही बुरी नजर लगी है। मैं माहा पर तुम्हारी छाया नहीं पड़ने दूंगा। अम्मी की ज़ुबान का मान रखूंगा, लेकिन तुम्हारा पर्दाफाश करके रहूँगा। तुम अच्छी औरत नहीं, अच्छी बीवी क्या बनोगी और मां तो बिल्कुल नहीं। लेकिन मुझे ये साबित करना होगा।"
बहुत सादा से फंक्शन में घर वालों की मौजूदगी में दोनों का निकाह हो गया और नाज़ली उस घर में आ गई, पर अरहम के दिल से तो उतरी ही हुई थी।
रात के किसी पहर जब वह कमरे में दाखिल हुआ, तो नाज़ली की नजरें उठकर झुकना भूल गईं। हल्की बढ़ी शेव, बेतरतीब बालों में वह गजब का स्मार्ट लग रहा था। इतना खूबसूरत शख़्स उसकी किन नेकियों का सिला है, वह सोच ही रही थी कि उसकी गरजती आवाज कानों में पड़ी।
"यह मत समझना कि तुम जीत गई हो। मेरी मां की इज्जत मुझे जान से ज्यादा प्यारी है, लेकिन इसका यह मतलब नहीं कि तुम मुझे भी शीशे में उतार लोगी।"
वह एकदम सकते में आ गई।
"आप क्या कह रहे हैं, मैं समझी नहीं। क्या इस शादी में आपकी मर्जी शामिल नहीं थी? आपने इनकार क्यों नहीं किया?"
"नहीं कर पाया अम्मी की जिद से। लेकिन तुमने अगर कोई चालाकी दिखाई, मेरी अम्मी या बच्ची का बाल भी बांका हुआ, तो मैं तुम्हारा वह हश्र करूंगा कि रूह कांप जाएगी।" वह गुस्से में दहाड़ रहा था।
"मैं क्यों कुछ बुरा करूंगी। माहा मेरी अपनी बच्ची है..."
"खबरदार जो मेरी बच्ची का नाम भी लिया, वह महविश की बेटी है, तेरी न है, न हो सकती है।"
यह कहकर उसने झटके से तकिया उठाया और काउच पर जा लेटा।
नाज़ली को बिस्तर अंगारों सा लगने लगा था। बेइज्जती और दुख के एहसास से उसके गले में कांटे उभर आए। पूरी रात खामोशी से आंसू बहाते कटी।
अगले दिन अरहम जल्दी ऑफिस के लिए निकल गया। वह भी मुनासिब सा सूट पहनकर, हल्का मेकअप करके होंठो पर मुस्कान सजाए अम्मी के रूम में सलाम करने पहुंच गई। अम्मी ने उसकी पेशानी चूमकर उसे खूब दुआएं दीं तो एक बार फिर उसकी आंखें जल-थल होने लगीं। बमुश्किल आंसू पोंछकर वह किचन में जा घुसी और माहा के लिए बेबी फूड तैयार करने लगी।
उधर अरहम का दिल काम में नहीं लग रहा था। उसने अम्मी और बेटी का ध्यान रखने के लिए जगह जगह कैमरा लगा रखे थे, उनकी लाइव फीड उसकी स्क्रीन पर चलती रहती थी। आज वह नजर गड़ाए था कि चूंकि नाज़ली को कैमरे के बारे में पता नहीं है, उसकी हरकतें जल्दी ही पकड़ में आएंगी। उस जैसी चालू, तेज-तर्रार लड़की ने बस उसे पाने के लिए यह शादी की है तो माहा और अम्मी तो उसे खटक ही रही होंगी।
जब वह माहा का फूड तैयार करके लाई तो उसकी टेंशन बढ़ गई।
"नहीं, आज वह कुछ नहीं करेगी। अभी तो अच्छा बनने का ढोंग करेगी, न जाने कब तक।" उसने खुद को तसल्ली दी।
इसी तरह 3-4 दिन लग गए। उसने बेडरूम में भी हर तरफ कैमरा लगा दिए। पहले उसे थोड़ा बुरा लगा, लेकिन फिर उसने यह खयाल झटक दिया।
अब उसका ज्यादातर वक्त ऑफिस में गुजरने लगा।
आज नाज़ली अपनी ड्रेस बेड पर भूल गई थी। टॉवेल लपेटकर वह वॉशरूम से बाहर आई। कमर से नीचे बालों से पानी टपक रहा था। उसे चेंज करते देख उसने स्क्रीन से नजरें हटा लीं। फिर दूसरे ही पल यह खयाल आते ही कि वह उसकी कानूनी बीवी है, उसे हक है उस पर, उसने फिर स्क्रीन पर नजरें जमा लीं।
वह मॉइश्चराइज़र लगा रही थी, जो उसकी मक्खन जैसी स्किन पर फिसलता जा रहा था। ड्रेस पहनकर उसने बालों में ड्रायर लगाया, फिर काजल लगाकर सिर पर दुपट्टा जमाए वह बाहर आ गई।
"उफ, यह कितनी हसीन है कमबख़्त। एकदम फुर्सत में बनाया है खुदा ने।" उसने आज पहली बार उस पर गौर किया था और फिर जैसे खुद ही शर्मिंदा हो गया।
माहा उसके साथ इतनी घुल-मिल गई थी कि उसकी गोद से ही नहीं उतरती थी। अम्मी की तबीयत में भी बहुत सुधार था।
वह चक्करघिन्नी सी दिन भर काम करती फिरती। तीन महीनों में उसके रूटीन और बर्ताव में कोई फर्क नहीं आया। न ही दोनों के बीच कोई बातचीत हुई। लेकिन यह जरूर था कि अरहम के लहजे की सख्ती खत्म हो गई थी और अम्मी के सामने वे रस्मी जुमले बोल लेते थे।
इसी बीच रमज़ान शुरू हो गए। अम्मी को जैसे-तैसे रोज़े न रखने को कन्विंस किया था नाज़ली ने। अब वह दोनों के लिए सेहरी बनाती थी। उसने कई बार बात करने की सोची, लेकिन हिम्मत नहीं होती थी। वहीं अरहम का ईगो उसे झुकने नहीं देता था।
अब वह सोच में पड़ गया था कि 22-23 साल की लड़की ने अगर नादानी में ऐसी हरकत कर भी दी थी सालों पहले, तो क्या अब तक बदगुमान रहना सही है?
पर उसे इस बात का भी गुस्सा था कि नाज़ली ने एक बार भी मुआफी नहीं मांगी थी अपनी हरकतों के लिए।
उसका दिल उसकी तरफ से साफ होने ही लगा था कि उसने नोट किया कि वह घंटों मोबाइल में कुछ टाइप करती रहती थी।
एक बार लॉक खुला छूट गया, उसने खोला, कीप नोट पर बहुत सारे प्यार-मुहब्बत के जुमले लिखे थे।
"ओह, मैडम आशिकों से चैटिंग करती हैं। उनके जुमले संभाल कर रखे हैं। या अपनी सोचें सेव करके रखती हैं। भूल न जाएं। फितरत कब बदलती है।"
गुस्से से उसकी कनपटियों की लौ जलने लगीं।
उसने आगे-पीछे स्क्रॉल करके देखा, उसे एक कहानी नजर आई, जो उसके फेवरेट ऑनलाइन इश्क़ कॉलम में उसने पढ़ रखी थी। उसने जल्दी-जल्दी स्क्रॉल किया, नीचे नाम पढ़ा, माहा अली। वह एकदम चौंक गया। पिछले पांच साल से वह यह कॉलम पढ़ रहा था, जिसकी आदत उसे महविश ने डाली थी। और माहा अली उन दोनों की फेवरेट राइटर थी। उसी के नाम पर उन्होंने अपनी बेटी का नाम माहा सोच रखा था।
उसने सारे नोट्स देखे, ढेरों कहानियां सेव थीं। कुछ अधूरी कहानियों के ड्राफ्ट्स भी थे।
बेहद उलझन में उसने फोन बंद करके रख दिया। इतनी खूबसूरत लव स्टोरीज लिखने वाली इतनी खूबसूरत लड़की उसकी शरीक़ ए हयात थी। क्या हो गया अगर उसने बेबाकी से अपने जज़्बों का इजहार कर दिया। वह बुरी लड़की हरगिज नहीं है। वह जैसे खुद को तसल्ली दे रहा था।
"बेटा, ईद आने वाली है। बहू के घर पर इफ़्तारी दे आओ। मैंने कितना कहा, पर ये तो मुझे और माहा को छोड़कर मायके जाने को तैयार ही नहीं है। इसके भाई-भाभी कुछ भेजने का इंतजाम करें, इससे पहले हम ही ईदी भेज दें। नाज़ली की अम्मी और भाभी के लिए अच्छे से सूट और भाई के लिए घड़ी ले लेना। नाज़ली को साथ ले जाना शॉपिंग के लिए।"
"जी अच्छा" कहकर वह निकल गया। खुद ही शॉपिंग की, डेढ़ घंटे की ड्राइव करके पहली बार अपने ससुराल पहुंचा। जहां उम्मीद के मुताबिक आव-भगत हुई, रोज़ा इफ़्तार और शाम की दावत का इसरार हुआ।
रोज़ा खोलने का टाइम होने ही वाला था। वह थक भी गया था तो उसने बात मान ली।
रात के खाने के बाद वह छत पर आ गया। सिगरेट की तलब लगी थी। वह चैन स्मोकर नहीं था फिर भी दिन की एकाध दो रोज़े में नहीं हो पा रही थी।
"और अरहम बेरहम, क्या हाल है, कैसी कट रही है लाइफ।" उसे एकदम ऐसे झटका लगा जैसे बिच्छू ने डंक मारा हो। सामने नाज़ली की भाभी सहर खड़ी थी।
"आप..?"
"हां मैं, पत्थर रांझा पिघला ही नहीं और मैं कमली के बजाय मिसेज कमाल अली बन गई।" वह जोर-जोर से हंसने लगी।
"मैं समझा नहीं।"
"अरे एक फंक्शन में आपको ब्लैक शेरवानी में देखकर मेरे होश उड़ गए थे। दिल चुरा लिया था आपने पहली नजर में। लेकिन आपके सख़्त तेवर देखकर मुझे अपनी पहचान छिपाने के लिए नाज़ली के नाम का ही सहारा दिखा उस वक्त। लेकिन अच्छा हुआ न, आपने इसी वजह से उसे सेकंड ऑप्शन में कंसीडर कर लिया। उसे तो आपकी बच्ची को देखकर ही उससे प्यार हो गया था।" वह फिर हंसने लगी।
"वह सेकंड ऑप्शन नहीं है। उसका अपना मुकाम है मेरी जिंदगी में, जो न किसी और का था और न होगा।" सख़्ती से कहते हुए वह नीचे आया, कार की चाभी उठाई और घर की तरफ रवाना हो गया।
“उस मासूम लड़की को तो अंदाजा भी नहीं है चार महीने से किस गुनाह की सजा भुगत रही है, फिर भी मुंह से उफ नहीं करती। मैं उसका और रब का गुनहगार बंदा किस मुंह से मुआफी मांगूंगा उससे अब।
यह मैंने क्या कर दिया है। प्यार की मिट्टी से गुंथी उस लड़की के बेलौस जज़्बों की इतनी नाकद्री की मैंने, फिर भी न जाने कौनसी नेकियां थीं, या मेरी अम्मी की दुआएं, महविश की दुआएं और मेरी बच्ची मेरी माहा की खुशकिस्मती है, नाज़ली मेरे नसीब में लिख दी गई। मैं कैसे भरपाई करूंगा अपनी ज्यादतियों की।" जज़्बात की शिद्दत से उसकी आंखें छलकी जा रही थीं।
उधर नमाज़ में वह लड़की अपने रब के आगे हाथ फैलाए दुआओं में जाने क्या मांग रही थी। आंसुओं से दामन भीगा था। वह नहीं जानती थी कि उसकी आजमाइश खत्म हो चुकी है। जिस शख़्स के लिए रो रही है, अब वह कभी उसकी आंखों में आंसू नहीं आने देगा। इस बार की ईद उसकी जिंदगी की हसीन-तरीन और यादगार ईद होगी। सच में मुबारक वाली ईद।
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें